इस्लामाबाद: पाकिस्तान में शीर्ष तालिबान समर्थक धर्मगुरू मौलाना समीउल हक को खैबर पख्तूनख्वा प्रांत के अकोड़ा खट्टक नगर स्थित मदरसा दारूल उलूम हक्कानिया में शनिवार को सुपुर्दे खाक कर दिया गया. 82 वर्षीय धर्मगुरू को ‘‘तालिबान के गॉडफादर’’ के तौर पर भी जाना जाता था. अज्ञात हमलावरों ने गत शुक्रवार को रावलपिंडी शहर स्थित उनके आवास पर धारदार हथियार से हमला करके उनकी हत्या कर दी थी. हक के अंतिम संस्कार में हजारों लोग शामिल हुए जिसमें नेशनल असेंबली के स्पीकर असद कैसर, खैबर पख्तूनख्वा प्रांत के गवर्नर शाह फरमान, मुख्यमंत्री महमूद खान शामिल थे.